
      Da Sophia forlod sin arbejdsplads og trådte ud af personaleindgangens dør, gøs hun og samlede frakken tættere om sig.

      Det var koldere udenfor, end hun havde ventet. Der stod en gus ind fra havet, som udover kulden kastede en let dis over byen.

      Det var en af ulemperne ved aftenvagterne, konstaterede hun for sig selv. Det, at mørket havde samlet sig, når man endelig havde fri. Og så den kulde. Havgusen gjorde luften råkold og skjulte delvis stjernerne.

      Gysende fandt hun halstørklædet frem fra sin rummelige taske, som hun derefter slængte over skulderen.

      Nå, en rask spadseretur hjem, så skulle hun nok få det bedre. Og når hun kom hjem: Et varmt bad, og et par kapitler i en hyggelig roman før sengetid Det skulle nok få sat tingene på plads igen.

      Hun gik ud på fortovet foran hotellet og satte tempoet op.

      Gadelygterne lavede en svag strålekrans i disen, men kastede i øvrigt ikke meget lys fra sig, konstaterede hun.

      Hun skridtede godt ud. Nu hen til parken, og når hun var skrået igennem den, var der kun et lille stykke igen, før hun var hjemme i varmen. Det skulle blive skønt.

      Gaden var forholdsvis øde her, kort før midnat. En enkelt bil i ny og næ, ellers havde hun det hele for sig selv. Og her var indgangen til parken - et kvarters tid endnu, så var hun hjemme.

      

      Sophia tøvede et øjeblik, før hun åbnede lågen ind til parken. Det var mørkt. Og de enkelte, spredte lamper derinde gav ikke meget lys fra sig. Faktisk virkede det mere, som om de gjorde mørket mellem træerne og buskene endnu tættere. De spredte stier i parken lå langt fra hinanden med græsplænerne imellem, og plænerne fortonede sig ind i mørket.

      Hun gøs igen. Følte en uhygge, hun ikke ville være ved. Formentlig træthed. Og så den lette paranoia, hun havde følt på det seneste. En følelse af at være iagttaget, når hun var alene.

      Jeg må være ved at gå i barndom på ny, beroligede hun sig selv med et let, ironisk smil, siden jeg ligefrem går her og fremkalder bussemænd indeni hovedet.

      Hun afviste den lette følelse af uro og gik rask videre.

      Faldt i tanker om vagtens forløb. Som tjener på et hotel oplevede man lidt af hvert i løbet af en vagt. Gæsterne repræsenterede så mange forskellige typer af mennesker. De fleste var søde og imødekommende, taknemmelige for den service, de fik - og som de havde købt og betalt for. Så var der de mere krævende, og nogle få, som man ikke kunne gøre tilfredse uanset hvor ihærdigt man forsøgte. Sophia smilede for sig selv ved tanken om nogle af de mere excentriske typer, hun havde mødt i forbindelse med sit arbejde.

      Og så var der... Det var altså mærkeligt med ham dér, den nye gæst, der checkede ind for en lille uges tid siden. En flot yngre mand, som ikke gjorde meget væsen af sig. Ringede kun en enkelt gang eller to hver aften efter roomservice for at få en bid mad og måske et par ekstra håndklæder, en service, hun som etage-tjener på 4. varetog.

      Det var, som om hun genkendte ham et eller andet sted fra, en følelse, som første gang havde medført en øjeblikkelig indre uro. Men hun havde da ikke mødt ham før...?

      Uheldigvis havde følelsen af genkendelse den første aften fået hende til at falde i staver et øjeblik for længe. Pinligt. Hun havde åbenbart stået og gloet på ham uden at tænke over det, for pludselig sagde han: "Ja? Er der noget, jeg kan hjælpe med?" Og hun havde forfjamsket forsikret ham om, at nej nej, det var der ikke, hun havde bare et øjeblik følt, at hun genkendte ham fra et eller andet sted, men kunne ikke komme i tanker om, hvorfra det skulle være.

      Han havde gransket hendes ansigt et stykke tid og derefter bemærket: "Næh, jeg kan nu heller ikke huske, at vi skulle have mødt hinanden før."

      Og så havde han tilføjet med et charmerende grin, der lyste ansigtet op: "Men så igen, jeg har ét af den slags ansigter - de helt almindelige, som folk synes, de genkender. Det har jeg faktisk været ude for så tit."

      Sophia havde smilet tilbage, taknemmelig for at gæsten ikke var blevet fornærmet over hendes, måtte hun indrømme, noget tankeløse opførsel. Diskretion var blandt de fremmeste kvaliteter, man efterspurgte hos hotelpersonale, og det plejede hun ikke at have problemer med at efterkomme.

      Bevares, han så da godt ud, manden, med sit helt lyse, korte hår og de meget mørke markerede bryn. Men en flirt var det sidste, hun havde brug for nu, efter bruddet med Brian. De skulle have været forlovet, men...

      Sophia krympede sig, idet hun kom til at tænke på den sidste scene, de havde haft. Brian havde et hidsigt temperament, og ved deres sidste skænderi havde han grebet til vold. I sådan en grad, at hun måtte på skadestuen for at få syet et par skrammer. Hun havde virkelig elsket ham - havde hun troet. Men i tilbageblik kunne hun se, i hvor høj grad hun var blevet mere og mere en dørmåtte, en servicefunktion for hans ønsker. Og så hans jalousi... Han blev stadig mere overbevist om, at hun havde en anden - ja, mindst én. Og han var begyndt at hente hende fra arbejde, stod udenfor og ventede, for om muligt at gribe hende i en flirt med en mandlig kollega. Det var blevet mere og mere uudholdeligt.

      Hun erkendte for sig selv, at hun var en smule bange for ham. Når en person i dén grad kunne forløbe sig, at man greb til vold mod et andet menneske - ja, og så ovenikøbet den, man formodedes at elske og beskytte...

      Sophia gøs igen. Hun havde ikke anmeldt ham til politiet, havde bare villet have det hele til at gå i glemmebogen og komme videre med sit liv. Hun havde ikke fortalt det til ret mange andre end sin søster. Det føltes så... så nedværdigende, at et andet menneske åbenbart mente, man ikke var mere værd end noget, der kunne bruges som en boksebold, 'noget', en ting at afreagere på. Og hans trusler den dér sidste gang, hvor hun forslået og blødende var flygtet fra deres fælles lejlighed. Hårene rejste sig stadig på hele kroppen ved erindringen.

      Et par gange efter en sen vagt mente hun at have set en skikkelse på havnearealet overfor hotellet, der mindede om ham. Hun havde bare skyndt sig afsted, i småløb. Og skikkelsen var da heller ikke fulgt efter hende, så det havde formentlig ikke været ham...

      

      Der lød et pludseligt højt knæk i stilheden. Som en vissen gren, der knækkede, da nogen trådte på den.

      Sophia fór sammen. Hun standsede et øjeblik og så sig forskrækket omkring.

      Fuldstændig stilhed.

      Nå, ikke noget. Nu måtte hun altså tage sig sammen og lade være med at fylde hovedet med dystre tanker, og især da en aften som denne, mørk og diset, mens hun var på vej hjem gennem en øde park.

      Hun satte i gang igen, denne gang med lidt hurtigere skridt end før. Var netop nået uden for en af de få lampers lysskær, da noget i buskene på hendes højre side bevægede sig - et mørke, der var lidt sortere end resten af dunkelheden...

      "Er der nogen?" spurgte hun angst.

      "Det er bare mig." En del af mørket løsrev sig fra buskadset og trådte fra buskadset ud på stien foran hende.

      Sophia forsøgte at beherske sin panik. Nu ikke putte sig selv ind i nogen offerrolle igen - bare lade som om alting var i orden...

      "Bevar mig vel - du har da emballeret dig godt mod den fugtige luft," smilte hun nervøst til skikkelsen foran sig, som var iført en dragt, der nærmest lignede noget, læger brugte som overtræksdragt ved en operation, komplet med en stram hætte på hovedet og handsker, der dækkede hænder og håndled fuldstændigt. Påklædningen gav ham en næsten - ujordisk kvalitet, tænkte hun.

      "Joe, men det er da osse koldt og fugtigt i aften", såe..."

      Sophia stirrede ham ind i ansigtet. Hun så i et glimt noget i øjnene. Noget, der fik hende til at træde et skridt tilbage på den mørke, øde sti.

      "Nu skal du ikke rende din vej igen. Kom her!" Det lød som en skarp kommando, og i det samme trådte skikkelsen længere frem, greb hende brutalt om halsen og halede hende med ind i buskadset.

      "Nej. Nejnejnejnej. Vil du ikke godt lade være? Jeg skal nok lade være at sige noget om det her eller noget andet, vi lader bare, som om det ikke er sket, ikkesandt?" udbrød hun bønfaldende med hjertet bankende i halsen af angst.

      Hendes overfaldsmand svarede ikke, men trak hende længere væk fra stien. Slap et kort øjeblik med den ene hånd, mens den anden fortsat knugede hendes hals i et jerngreb. Noget voldsomt ramte hende i hovedet, og verden blev mørk.

      Telefonens muntre kvidren nåede Emma, netop som hun trådte ud fra brusekabinen.

      Hun slyngede hurtigt et håndklæde som sin våde krop og skyndte sig ind i stuen, hvor hendes mobiltelefon lå på bordet ved vinduet. Konstaterede ærgerligt, at hendes fødder afsatte våde fodspor hele vejen fra badeværelset og hen over stuegulvet.

      "Ja - Emma Johnsson?"

      "Hej. Det er Abby!"

      Venindens stemme lød som altid lys og ivrig. Det var, som om Abigail Williams gik gennem livet, stakåndet af forundring over alt det spændende, der skete, og som hun helt bestemt mente, hun burde deltage i. Alt sammen. Og som hendes venner bestemt heller ikke skulle snydes for at blive involveret i.

      Det var sjovt. Og indimellem en lille bitte smule trættende...

      "Hej selv. Og hvad kan jeg mon hjælpe dig med på denne smukke solrige dag?" Emma's stemme fik et let ironisk anstrøg.

      "Jo, æh... forstyrrer jeg?"

      "Næh. Bortset fra at jeg har lavet pingvinspor hele vejen fra badeværelset og herind i stuen, såe..."

      "Åh, var du i bad? Nej men, jeg ville egentlig spørge dig, har du nogen faste planer for i dag? Nogen klienter?"

      "Næh, lige i dag ser forholdsvis fredelig ud. Jeg havde egentlig tænkt mig at dyrke den ædle kunstart at spilde tiden, du véd nyde vejret, nu hvor blæsten har lagt sig. Der ser eventyrligt ud herude på landet. Blodrøde og knaldgule træer, rigtig sensommer. Virkelig en fantastisk dag til bare at være og suge til sig." Emma kyste blidt af sin lille kat, Stella, som stod på bagbenene og med forpoterne havde grebet fat i opladerledningen til telefonen.

      "Jo, men så har jeg andre planer med dig. Der er sket noget virkelig forfærdeligt, forstår du, aldeles rædselsfuldt. Og jeg behøver din hjælp. Ja, det vil sige, en god bekendt af mig behøver din hjælp, hun er virkelig slået helt ud..."

      Emma studsede. Der var intet nyt i, at Abigail forsøgte at hvirvle hende ind i al slags 'spændende' begivenheder. Men venindens stemme lød faktisk oprevet, forfærdet.

      "Hvad er der galt?", spurgte hun lettere foruroliget.

      "Åh, det er..."der lød en uventet hulken i telefonen. "Det er ... du véd godt det søskendepar, jeg kender, som jeg har fortalt dig om, ikke? Den ene arbejder på Hotellet ved Bugten herinde i byen, og hendes søster arbejder på én af de dér store virksomheder som receptionsdame eller sådan noget. Men nu er..." en hivende hulken afbrød Abby's ordstrøm, og der gik et øjeblik, før hun igen kunne fortælle videre. "Nu er Sophia blevet fundet dræbt. Det er den søster, som arbejder .... arbejdede... på hotellet. Hun er blevet slået ihjel, da hun var på vej hjem fra sin aftenvagt på hotellet. Blev fundet ovre i parken."

      "Åh Gud. Det var da forfærdeligt!" Emma havde slået en hånd for munden i forskrækkelse.

      "Jamen kæreste Abby dog. Stod du hende meget nær?"

      "Hun og hendes søster var gode bekendte, og jeg kan... kunne rigtig godt lide dem. Men det er dét her, at nogen, man kender og har snakket med, pjattet og gået i byen med, pludselig bliver slået ihjel. Det gør... jeg føler mig så forfærdeligt utryg over, at sådan noget overhovedet kan ske. Det er den slags, man læser om i avisen. Men da ikke noget, der sker for én selv, jeg mener…"

      "Kæreste Abby. Det kan jeg godt forstå. Jeg føler mig osse slået ud, og jeg kendte hende ikke engang. Jeg véd ikke… hør, jeg synes, du skal komme herud. Væk fra storbyen og ud i mere landlige omgivelser. Så du kan slappe af. Det vil hjælpe dig at tale om det, arbejde det igennem og få det lidt ud fra dig selv."

      "Åh nej, det var ikke... Der er noget, jeg ville spørge dig om, Emma." Venindens stemme blev bedende.

      "Kan du ikke... jeg har faktisk næsten lovet... Du kan nok forstå, at søsteren har det virkelig, virkelig forfærdeligt. De stod hinanden så nær. Og med politiet på bar bund og alt det. Hun er helt ude af sig selv af chok. Hun fatter ikke, hvorfor hendes søster, som var en stilfærdig og sød pige, hvorfor lige hun skulle blive offer. Hun leder efter svar, og..."

      "Blev Sophia voldtaget?" spurgte Emma afledende. "Ja, for den slags kan jo ske for hvem som helst, hvis man er så uheldig at møde et af de modbydelige svin!"

      "Nej, det er det mærkelige. Politiet - og Isabella - kan ikke finde noget som helst motiv til drabet. Sophia ejede ingenting af større værdi, og hun havde ingen penge på sig - mad fik hun jo på sin arbejdsplads, og hun spadserede altid hjem fra arbejde - gennem parken." Abby's stemme forsvandt igen i en hulken, men et øjeblik efter fortsatte hun:

      "Emma, vil du ikke godt komme herind? Jeg har aftalt med Sophias søster, at vi skal mødes her om et par timer. Og jeg har nævnt dig. Hun finder det så forfærdeligt meningsløst og kan slet ikke se, hvordan livet overhovedet kan gå videre, når der ingen mening er med tingene. Ja, jeg véd godt, at det osse er chokket, og at det kun er så kort tid siden som nogle dage. Men alligevel. Du er så god til at skabe mening og sammenhæng for folk, der er ude i tovene. Det ville være sådan en trøst for hende, hvis du ville tale lidt med hende. Åh, vil du ikke godt, Emma?"

      "Jamen.... tror du ikke hun nærmere vil føle det frygteligt påtrængende i sin sorg, at jeg begynder at tale om mening... jeg mener, det er jo helt meningsløst, at en ung kvinde bliver myrdet, uden at der er noget som helst motiv til det. Det er den slags, der sker indimellem, og som vi nok aldrig lærer at forstå - skal måske heller ikke forstå det, netop fordi det er - ja, meningsløst...?" sluttede Emma lidt mat i stemmen.

      "Nej! Jeg véd at hun så gerne vil træffe dig. Hun vil gerne bede dig kigge på sin søsters horoskop for at se, om du kan få nogen som helst mening ud af det her rod. Som en del af processen med at forsone sig med tragedien, forstår du?" Abigails stemme var hurtig og overtalende.

      "Joeh. Hvis du virkelig mener, at jeg kan være til nogen hjælp overhovedet...", mente Emma, halvt overvundet.

      "Jamen det kan du! Jeg véd, du kan. Og hun håber virkelig så meget på, at du vil prøve at hjælpe hende med at få lidt mening ind i det hele. Eftersom ingen andre kan." Abby's stemme var grødet.

      "Jajada. Så siger vi det. Hvor og hvornår skal vi mødes, så?" Emmas stemme lød, som hun følte sig: Overvundet, og svagt opgivende. Som så ofte før, når hun var blevet hvirvlet ind i begivenheder af sin energiske veninde i storbyen.

      Efter at have sagt på gensyn og afbrudt telefonen, kastede hun et sidste, længselsfuldt blik ud på blomsterfloret i haven, der stod gult og skinnende, grønt og beroligende. Og så de fantastiske løvtræer på den anden side af marken: Sensommerens glødende farver, der på én gang syntes at brage ind i sindet, og samtidig udstrålede så megen ro...

      I de to år, der var gået, siden hun havde købt det lille hus herude i den vestlige ende af staten, havde hun aldrig bare ét øjeblik fortrudt, at hun havde brugt sin opsparing på formålet. Hus - nåja, nærmere en lille bjælkehytte. Men der var, hvad der skulle være. Indlagt vand og elektricitet. Der var badeværelse, køkken, en lillebitte spisestue, åben ud til køkkenet, og i en vinkel til spisestuen, en lille dagligstue. Selvfølgelig et soveværelse, og så hendes egen tilbygning: Et gæsteværelse.

      Det var nødvendigt, havde hun følt, fordi hendes venner alle boede i hvert fald en times bilkørsel fra hende. Så når de var på besøg, og det blev sent efter en hyggelig aften, overnattede de som regel.

      Og selvom hendes hjem umiddelbart lå lidt isoleret i det store skovområde, var der ganske udmærkede indkøbsmuligheder i Petersville, kun omkring 10 minutters kørsel fra hendes hjem. Så længere væk fra civilisationen var det da heller ikke. Petersville var jo ikke ligefrem en landsby, men dog stadig en mindre og overskuelig by, hvor man altid mødte mennesker, man havde set før og var på hilsefod med.

      Så meget smukkere, roligere og mere overskueligt end inde i storbyen med dens larm og trængsel.

      Hun havde startet sin astrolog-praksis i den store by, og hun havde fået et navn som praktiserende astrolog, der gjorde, at klienterne var villige til at køre ud til hende, ud på landet, når der var noget i deres liv, de gerne ville have hende til at se på via horoskopet. Også fra oplandet hentede hun klienter, uden at hun havde været nødt til at reklamere i nogen særlig høj grad. Hendes indtægt var pæn og jævn, selvom hun aldrig ville komme til ligefrem at spinde guld på foretagendet. Men det havde hun nu heller ikke brug for, tænkte hun med et tilfreds suk. Hun følte sig meget privilegeret: At have et arbejde, der samtidig var éns store hobby og lidenskab, og som man samtidig kunne leve udmærket af. Hvor mange var så heldige? Nok kun få, afgjorde hun. Og så dette fantastiske sted, hvor hun var så heldig at bo.

      Med et nyt suk løsrev hun sig omsider fra det vidunderlige skue gennem vinduet - den stille, farveprægtige natur i det kuperede terræn.

      Vinden bevægede sagte træernes farvestrålende blade i de omgivende skove, mens Emma klædte sig på og gjorde sig klar til den opgave, hendes veninde have beredt til hende.

      Hun lukkede Stella ud og sikrede sig, at der også var frisk drikkevand i kattens udendørs skål. Katten havde en lem, den kunne bruge, når hun ikke lige var hjemme, men stod på sin ret til at blive lukket ind og ud ved hjælp af en helt åben dør!

      Stella så op på hende og slog bebrejdende sving med halen, da Emma vendte sig for at sætte sig ind i sin gamle Dodge pickup og køre mod storbyen.

      Der var mange mennesker på caféen, hvor hun havde aftalt at mødes med Abigail, konstaterede Emma ved et kig ind gennem ruderne.

      Hun havde haft rig lejlighed til at fortryde sit løfte om mødet i løbet af den times tid, hun havde tilbragt i bilen på vej herind.

      Havde sneglet sig gennem trafikken i storbyen, hvor hun kunne have tilbragt dagen i sin dejlige have i den fri natur, med blomster, skove og bjerge i horisonten, og ikke et menneske i flere kilometers omkreds.

      Nå. Emma sukkede. Et løfte var et løfte, osse selvom det var blevet afpresset én. Og en lille trøst var det da, at caféen lå så smukt på promenaden ud mod havet, som i dag var stille og solbeskinnet.

      Emma tog et tag i sig selv, åbnede døren og trådte indenfor. Selvom der var mange gæster, fik hun hurtigt øje på Abigail, der havde rejst sig halvt fra sin stol ved et bord nede ved endevæggen og vinkede ivrigt til hende: "Emma - her!"

      Emma præsterede en halvvejs vinken og gav sig til at zigzagge mellem bordene ned til Abigail og den kvinde, hun sad sammen med.

      Isabella Garcia var omkring de 30 år, konstaterede hun, smuk, med mørkt, bølget hår, et smalt yndefuldt ansigt og store mørke øjne, hvis omgivelser i øjeblikket var hævede af gråd.

      Hun rejste sig fra sin stol og strakte en hånd frem: "Isabella," præsenterede hun sig. "Og du må være Emma. Det er utroligt sødt af dig at komme den lange vej."

      "Jamen naturligvis." Emma blev helt forlegen ved tanken om, hvor stor lyst hun havde haft til at vende om undervejs - tilbage til den solrige fred ved bjælkehytten.

      Bænket ved bordet, som det var lykkedes Abigail at holde fri for andre gæster, bestilte Emma en kop te og et par biskuits hos servitricen, der materialiserede sig ud af folkemængden.

      "Havde du en god tur herind?" Abigail bøjede sig spørgende ind over bordet. Hendes lille runde ansigt med de altid ivrige blå øjne var omkranset af et frodigt lyst hår, som hun i dag havde forsøgt at tøjle ved at sætte det op på hovedet med et par spænder. Resultatet var så som så - en del lyse totter havde revet sig løs og indrammede ansigtet. Nærmest som en beskrivelse af Abigail selv - for ivrig til at kunne tøjres, tænkte Emma med et kærligt smil til veninden.

      "Jo tak, udmærket. Trafikken var manérlig, og vejret er jo helt fint," konstaterede hun let, før hun vendte opmærksomheden mod den mørke Isabella.

      "Det gør mig virkelig ondt for dig", sagde hun stille.

      Isabella bøjede hovedet, dels i anerkendelse af kondolencen, dels for at skjule de tårer, som nu igen var på vej.

      "Har du lyst til at fortælle mig, hvad der skete?", tilføjede Emma sagte.

      "Jah. Min søster er blevet dræbt. Min lillesøster. Hun var to år yngre end mig. Ja, altså, hun var 28," begyndte Isabella langsomt.

      "Hun blev myrdet, da hun var på vej hjem fra arbejde en sen aften for tre dage siden. Hun..."Isabella holdt inde et øjeblik for at blive herre over sin bevægelse.

      "Hun blev tævet ihjel, fik slået hovedet i stykker, da hun var på vej gennem parken dérovre." Isabella gjorde en vag, ubestemt bevægelse med hånden for at illustrere, at 'dérovre' var længere inde mod byen i forhold til kysten.

      "Véd man noget om, hvorfor? Altså hvad motivet kan have været?" spurgte Emma forsigtigt.

      "Nej, det er jo det! Politiet har ingen som helst spor at gå efter, siger de. Indtil for nylig boede hun sammen med en voldelig kæreste, Brian, som hun var bange for. Hun flygtede fra ham og boede en tid på et krisecenter for kvinder, indtil hun fik sin egen lejlighed. Nåja, lejlighed, det er en étværelses med tekøkken og bad, men den var da hendes egen, og så lå den bekvemt i forhold til alting. Hun kunne gå til og fra arbejde, som..."

      Isabella tav et øjeblik mens hun kæmpede med sine følelser.

      "Er der fundet noget DNA?", spurgte Emma forsigtigt.

      "Nej! Politiet siger, at stedet, hvor Sophia blev fundet, overhovedet ikke viste tegn på, at der havde været andre. Hvis de kunne komme afsted med at sige, at det er hende selv, der har slået sig ihjel ved at slå sig i hovedet gentagne gange med noget tungt, så gjorde de vel det!"

      Isabellas øjne flammede, og hun stampede vredt med en fod i gulvet.

      "De sydlandske slægtled fornægter sig ikke," tænkte Emma. "Men hidsigheden er da bedre end magtesløsheden."

      "Undskyld". Isabella slog øjnene ned et øjeblik. " Men det er bare så... så..."

      "Ja, det er frygteligt. Forfærdeligt." Emma tog medfølende den unge kvindes hånd og gav den et klem.

      "Har politiet talt med Brian - æh, din søsters ekskæreste?" spurgte hun.

      "Åh ja. Men han har et alibi for den aften - var sammen med vennerne, hedder det sig. Kender jeg Brian ret, kunne han nemt have købt sig til et alibi. Han var jo åh så sød og blid og forelsket. Men da han så havde fået min søster til at flytte sammen med sig, viste han et andet ansigt. Han tævede hende for et godt ord, hver gang han var utilfreds. Og det var han til sidst konstant. Bildte sig ind, min søster havde andre fyre."

      Isabella udstødte et vredt prust.

      "Som om hun kunne drømme om sådan noget! Og efter at Sophia var flyttet fra ham - nåh ja, 'flygtet' dækker bedre, hvad der skete - så passede han hende op flere gange, ventede på hende, når hun fik fri fra arbejde, især på aftenvagterne. Det kunne virkelig ligne Brian at gå sådan helt amok og tæve folk ihjel." Isabella rodede et øjeblik i sin taske og fandt hurtigt et lille lommetørklæde, som hun dækkede øjnene med.

      "Men politiet må da have undersøgt hans alibi, siden de mener at kunne udelukke ham?" mente Emma og tilføjede:

      "Er der ikke andre mistænkte - andre mennesker, der kan have haft et motiv?"

      "Sophia var vellidt af alle, hun kom i kontakt med," indskød Abigail fra den anden side af bordet. "Hun var en meget blid person, venlig overfor alle. Måske en lille smule selvudslettende, især efter de forfærdelige oplevelser med Brian, fordi hun var nødt til at tækkes ham hele tiden for at undgå de store scener. Er det ikke rigtig, Bella?" Abby skævede over til veninden for se, om hun var ved at være OK igen til at overtage. Bella nikkede til hende, og Abby tog det som et signal, rejste sig fra bordet og tog sin taske.

      "Nu I to har truffet hinanden, vil jeg forlade jer. Jeg véd af erfaring, at tolkning af et horoskop kan være en meget personlig ting. Såe... jeg trækker mig tilbage. Vi snakkes ved senere, ikke?" Hun kastede et blik, skiftevis til Isabella og til Emma. Begge nikkede bekræftende.

      

      Efter at Abby havde forladt caféen, bestilte de to ved bordet mere te. Samtalen gik lidt trægt i starten, mens de følte sig ind på hinanden. Efter nogen tid mente Emma imidlertid, at det ville være i orden at nærme sig det emne, de var kommet for at tale om.

      "Fortalte hun dig meget om sit liv - din søster? Var I meget tætte?"

      "Ja, vi... vi var sammen stort set hver dag i fritiden, altså sådan i løbet af dagen. Og indimellem snakkede vi osse i telefon, når arbejdet tillod det."

      Isabella - eller Bella, som vennerne åbenbart forkortede det til - blev færdig med lommetørklædet og puttede det resolut tilbage i tasken.

      "Og…?"

      "Jo, men jeg syntes ikke, der var noget sådan... Ja, hun var blevet lidt nervøs efter det med Brian. Det er der jo ikke noget at sige til. Hun var begyndt at lide en lille smule af paranoia, syntes jeg. Talte indimellem om, at hun følte sig iagttaget, beluret. Og selvfølgelig gik hun ud fra, at det var Brian, der havde gang i et eller andet, men..."

      "Men?"

      "Jo, det er bare det, at Brian jo aldrig ligefrem har haft talent for at skjule sine motiver - eller sig selv, for den sags skyld. Så, som jeg sagde til hende, det måtte være noget, hun bildte sig ind, fordi hun havde været igennem sådan en voldsom periode. Men nu ... lader det til, at hun havde ret. Hvis det altså ikke er én eller anden sindssyg psykopat, der slår tilfældige mennesker ihjel, sådan bare for sjov." Isabella gøs.

      "Og hvad mere er - nu føler jeg selv, jeg er ved at blive paranoid. Siden Sophias død har jeg meget ofte den her fornemmelse af... ja, som hun beskrev det... af at der er nogen, der holder øje med mig."

      "Jo, men det er jo ikke så underligt efter de voldsomme begivenheder, du har været ude for," indskød Emma medfølende.

      "Abby sagde i telefonen, at du gerne ville møde mig, fordi du mente, at jeg kunne hjælpe på én eller anden måde. Hvad tænkte du sådan rent konkret på i den forbindelse?", spurgte Emma blidt mens hun gav den andens hånd et lille klem igen.

      "Jo. Abby siger, du er astrolog. Og jeg tænkte, at du måske kunne se noget... et eller andet, som viser hvilken retning, man skal søge i for at finde den... den bestialske, modbydelige person."

      "Jo, men astrologien er jo ikke en eksakt videnskab. Den kan give fingerpeg om, hvilken periode af sit liv, man er inde i, og måske nogle forslag til, hvordan man kan arbejde med tingene for at komme hel ud på den anden side af en svær periode."

      Emma kunne have bidt sig i tungen i samme øjeblik - 'komme hel ud!' - hvad var det dog for noget vås at sidde og sige i sådan en situation. Men Isabella syntes ikke at have bemærket det uheldige ordvalg.

      "Jaja da. Jeg kan da i hvert fald lige se på din søsters horoskop." Hun fandt sin taske og fremdrog fra dens dyb sin bærbare computer, som hun altid havde med sig. Skubbede sit service lidt til side, så hun kunne placere computeren på bordet foran sig, og tændte den.

      Hun fandt frem til sit program og skrev "Sophia - drab" og datoen for dødsfaldet.

      "Hvad er din søsters fødselsdata, Isabella? Og fødselstidspunktet er nødt til at være ret nøjagtigt," understregede hun.

      Bella opgav de efterspurgte data, og af den flydende måde, det blev gjort på, konstaterede Emma, at det enten var noget, søstrene havde givet sig af med før - eller også at Bella var blevet instrueret grundigt af Abby, før hun havde kontaktet Emma.

      "Så din søster var født i Jomfruens tegn," konstaterede hun et øjeblik efter. "Var hun meget omhyggelig med tingene," spurgte hun med et lille smil.

      "Åh ja. Sophia kunne ikke få det ordentligt nok, var nærmest pertentlig, og hun var osse meget serviceminded," mindedes storesøsteren vemodigt. "Det passede hende fint at være ansat et sted, hvor hun kunne hjælpe folk med alt muligt. Og så mødte hun jo osse så mange spændende mennesker."

      "Altså en ægte Jomfru-født," smilede Emma kærligt og fortsatte et øjeblik med at taste ind.

      Hun studerede den horoskoptegning, der viste sig på skærmen - nu også med transitterne aftegnet.

      "Altså umiddelbart vil jeg sige, det er ret tydeligt, at der har været problemer i parforholdet for ikke så længe siden - men de spændinger er væk. Der er intet, der umiddelbart tyder på, at hendes ekskæreste har haft noget med overfaldet på din søster at gøre... ud fra en astrologisk synsvinkel. ”Emma kiggede op og kastede et hurtigt blik på Isabella, før hun igen koncentrerede sig om tolkningen af diagrammet på skærmen.

      Var stille en stund med koncentreret rynkede bryn. Aha, her var vist noget... Sophias 12. Hus - området for hemmeligheder, underbevidstheden, skjulte fjender, havde været kraftigt aktiveret på dødstidspunktet… Blandt de mange transitter dannede planeten Pluto således en direkte opposition til Saturn i 6. Hus. Pluto - planeten for transformation, eller for døden, i spænding til skæbneplaneten Saturn, som stod i arbejdets og helbredets hus. Uranus for 'pludselig' og Neptun for uigennemsigtighed, løgn og bedrag, var også en del af hele spændingsfeltet. Alt i alt meget skæbnesvangert - som begivenhederne jo også havde vist.

      "Havde din søster problemer på sit arbejde gennem den seneste tid?", spurgte hun Isabella. ”Hemmeligheder eller noget af den slags – måske noget, hun var bange for, eller følte sig ubehageligt berørt af?"

      Isabella blev fjern i blikket. Tænkte sig tydeligvis grundigt om. "Altså, hun var som sagt blevet en smule... ja, paranoid lyder forkert nu, her bagefter, hvor det jo har vist sig, at hun nok havde grund til at være bange. Det var sådan mest noget ... ja, hvordan skal jeg beskrive det - mere en følelse af noget der truede, end det var konkrete ting."

      Emma nikkede. Ja, sådan måtte Neptuns indflydelse nok have virket i den konstellation - noget, der ikke rigtigt ville frem, men kunne anes, 'noget' som var en påtrængende fornemmelse.

      "Og så, jae... hun følte sig osse vældig klodset, sådan mentalt, gennem den senere tid. Hun fortalte mig, at hun havde følt sig så umådeligt dum ved flere lejligheder."

      "Hvad skete der da ved de lejligheder?"

      "Det jeg husker bedst, var, at hun fortalte, hun ved en lejlighed var faldet i staver, mens hun var inde hos en gæst som etage-tjener. Hun blev ved at vende tilbage til det, fordi hun syntes, hun havde opført sig så utroligt dumt og indiskret. Hun sagde, at hun havde stået og nærmest gloet på gæsten i, hun vidste ikke hvor lang tid."

      "Sagde hun noget om, hvad der fik hende til det?"

      "Njaeh - hun var simpelthen noget fraværende i den periode. Og så sagde hun, at hun havde syntes, der var noget bekendt over den gæst, og ... ja, så faldt hun altså i staver. Det gjorde naturligvis gæsten en lille smule irriteret, og det blev ikke bedre af, at han så rigtig godt ud, fortalte Sophia. Hun blev så ærgerlig på sig selv ved tanken om, at han måske troede, hun opfattede ham som en slags Adonis, en Guds gave til kvinderne - og den slags var hun jo mildt sagt ikke interesseret i efter den historie med Brian." Isabella så ned for sig.

      "Nej. Det er klart." Emma var eftertænksom et øjeblik.

      "Sagde din søster på det tidspunkt noget om, hvordan manden så ud, altså som en slags signalement?"

      "Næh. det gjorde hun faktisk ikke. Bare at det var på den etage, hvor hun var tjener - det vil sige fjerde etage. Tror du, der er en sammenhæng mellem...?" Isabella spærrede øjnene op.

      "Det kan jeg naturligvis ikke sige. Som jeg nævnte, så er astrologien ikke en eksakt videnskab. Men jeg synes, du skulle gå til politiet og fortælle det, du har fortalt mig nu. Eftersom der er så få spor at gå efter, var det da nok værd at gå grundigt til værks," mente Emma, og tilføjede straks:

      "Men jeg ville nok lade være med at sige, at det er en astrolog, der har fået dig til at tænke på den episode. Min fornemmelse siger mig, at politiet ikke er de fremmeste beundrere af Universets gåder..." hun smilede ironisk.

      "Du kan jo bare sige, at du er kommet i tanker om, hvad din søster fortalte dig, og at du ikke havde tænkt på det tidligere som noget vigtigt - men da der nu ikke synes at være nogen spor..." tilføjede hun.

      De bestilte hver en kop te mere og sad og snakkede videre nogen tid, indtil Emma kastede et blik ud af vinduet og konstaterede, at hun hellere måtte se at vende næsen hjemad. Tiden var gået en hel del hurtigere, end hun havde lagt mærke til.

      "Jeg må vist tænke på at komme afsted. Det bliver snart mørkt, og jeg har en lang køretur foran mig," sagde hun.

      "Åh, jeg er ked af at du skal køre så langt, og at du i det hele taget har haft så stor ulejlighed. Men jeg er dig dybt taknemmelig for, at du tog dig tid til at tale med mig." Isabella rakte en hånd frem til farvel.

      Emma ignorerede hånden og lagde i stedet armene om den unge kvinde, gav hende et varmt kram.

      "Ikke noget at takke for. Det er jo heller ikke sikkert, det er nogen hjælp, når det kommer til stykket. Men jeg har været glad for at møde dig. Og pas nu godt på dig selv. Du tror det ikke nu, men du kommer igennem dette her. Ring til mig og lad mig vide, hvad der sker, og om der er noget i øvrigt, jeg kan hjælpe dig med."

      Hun slap Isabella og fiskede et visitkort frem fra sin taske. Rakte det til Bella, som taknemmeligt tog imod det.

      De fulgtes ad ud til parkeringspladsen, hvor de igen tog afsked, før Emma satte sig ind i sin bil og med en sidste vinken bakkede ud og kørte.

      Det sidste glimt af Isabella gennem bakspejlet var den unge kvinde, der stod og vinkede til hende i det tiltagende tusmørke.

      

      Morderen lagde avisen fra sig på cafébordet, smed nogle dollars på den rødternede dug sammen med drikkepenge og skridtede hurtigt mod døren.

      Jaså. Hans indskydelse om at følge efter søsteren havde altså været rigtig. Ellers havde han ikke fået mulighed for at overvære dette interessante møde mellem de tre kvinder.

      Han rynkede brynene let, mens han igen så kvinderne for sit indre blik: Den mørke søster, det lyse sludrechatol, som ret hurtigt havde forladt bordet, og så den lille brunette, som tryllede med begivenheder på en computerskærm. Aldrig havde han da troet, at han skulle føle sig truet af en... en stjernetyder, for himlens skyld. Men hendes følgeslutninger og spørgsmål havde været lidt for skarpe - for hendes eget bedste.

      Og hendes råd til søsteren om at henvende sig til politiet med sin lille historie... det lovede bestemt ikke godt. Pokkers osse!

      Signalement - sådan et kunne hurtigt fremskaffes, hvis man begyndte at rode lidt for meget i, hvilke gæster der havde boet på hotellets fjerde etage i perioden. Godt at hans gamle fag havde gjort ham så dygtig til at maskere sig.

      Cafédøren faldt i efter ham, mens han spejdede ud over parkeringspladsen. Ja, der stod hun så, den mørke, og vinkede farvel. Hvor passende...

